**Ministru kabineta noteikumu projekta “Grozījumi Ministru kabineta 2014. gada 23. decembra noteikumos Nr. 805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību”” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2014.gada 23.decembra noteikumos Nr.805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” (turpmāk – projekts) mērķis ir nodrošināt Veselības un darbspēju ekspertīzes ārstu valsts komisijas (turpmāk –Komisija) tiesības noteikt invaliditāti bez atkārtota invaliditātes termiņa (uz mūžu) personām ar invaliditāti, kurām pēc 18 gadu vecuma sasniegšanas ir stabili un neatgriezeniski funkcionēšanas traucējumi un ir pamats uzskatīt, ka invaliditāte arī turpmāk būs nepārtraukti noteikta ne mazāk kā piecus gadus, kā arī precizēt atsevišķas tiesību normas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Labklājības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Invaliditātes likumu invaliditāte ir ilgstošs vai nepārejošs ļoti smagas, smagas vai mērenas pakāpes funkcionēšanas ierobežojums, kas ietekmē personas garīgās vai fiziskās spējas, darbspējas, pašaprūpi un iekļaušanos sabiedrībā. Atbilstoši likumā noteiktajam, personām no 18 gadu vecuma līdz valsts vecuma pensijas piešķiršanai nepieciešamajam vecumam, pamatojoties uz personas funkcionēšanas ierobežojuma izvērtējumu, Komisijas amatpersona nosaka darbspēju zaudējumu procentos un invaliditātes grupu. Savukārt pēc vecuma pensijas piešķiršanai nepieciešamā vecuma sasniegšanas, personai izvērtē funkcionēšanas ierobežojuma pakāpi un nosaka atbilstošo grupu. Atbilstoši funkcionēšanas ierobežojuma pakāpei Komisija uz invaliditātes laiku var izsniegt atzinumu par īpašas kopšanas nepieciešamību, kā arī atbilstoši funkcionēšanas ierobežojumu veidam Komisija var izsniegt atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai. Saskaņā ar Ministru kabineta 2014.gada 23.decembra noteikumos Nr.805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” (turpmāk – noteikumi) noteikto ekspertīzi veic Komisijas ārsts bez personas klātbūtnes, pamatojoties uz personas iesniegumu, kam pievienots nosūtījums uz Komisiju, ko noformē ģimenes ārsts vai ārstējošais ārsts. Šobrīd noteikumu 20.1.apakšpunkts paredz, ka personai pēc 18 gadu vecuma sasniegšanas invaliditāti nosaka uz noteiktu termiņu: sešiem mēnešiem, vienu gadu, diviem vai pieciem gadiem. Savukārt bez atkārtota invaliditātes ekspertīzes termiņa (uz mūžu) var noteikt tādai personai, kurai konstatēti šo noteikumu 7.pielikumā uzskaitītie anatomiskie defekti vai veselības traucējumi, vai arī, ja personai ir stabili un neatgriezeniski funkcionēšanas ierobežojumi, kuru dēļ invaliditāte ir bijusi nepārtraukti noteikta ne mazāk kā piecus gadus.Līdz ar to, ja šobrīd pilngadīgai personai saslimšanas vai traumas dēļ ir radušies stabili un neatgriezeniski funkcionēšanas ierobežojumi, kuri būtu par pamatu invaliditātes noteikšanai visa mūža garumā, bet kuri neatbilst noteikumu 7.pielikumā minētajiem veselības traucējumiem, Komisija, veicot pirmreizēju invaliditātes ekspertīzi, var noteikt invaliditāti tikai uz terminētu periodu – līdz 5 gadiem. Līdz ar to, lai personai varētu noteikt invaliditāti ar termiņu uz mūžu, personai pēc pieciem gadiem būs jāveic atkārtota invaliditātes ekspertīze, un attiecīgi personai atkārtoti būs jāvāc un jāiesniedz nepieciešamā dokumentācija Komisijā. Saskaņā ar Labklājības informācijas sistēmas (LabIS) datiem 2018.gadā kopumā invaliditāte bija noteikta 183 610 pilngadīgām personām, no kurām 16 949 personām invaliditāte tika noteikta pirmo reizi. No visām personām, kurām 2018.gadā invaliditāte tika noteikta pirmo reizi, uz termiņu pieci gadi invaliditāte bija noteikta 1871 personai jeb 11,03%, bet uz mūžu invaliditāte tika noteikta 526 personām jeb 3,10%.Bērniem līdz 18 gadu vecuma sasniegšanai invaliditāti nosaka bez iedalīšanas invaliditātes grupās, bet bērnam, sasniedzot 18 gadu vecumu, ir nepieciešams veikt invaliditātes ekspertīzi un atbilstoši funkcionēšanas ierobežojumu smaguma pakāpei noteikt invaliditātes grupu, un atkarībā no nepieciešamā atbalsta izsniegt atzinumus. Saskaņā ar LabIS datiem 18 gadu vecumā invaliditāte bija noteikta 529 personām, no kurām 171 personai invaliditāte ir noteikta uz termiņu pieci gadi, savukārt uz mūžu invaliditāte noteikta 44 personām. Domājams, ka daļai bērnu, sasniedzot 18 gadu vecumu, saslimšanas, sevišķi, ja bērnam saslimšanas no dzimšanas radītie funkcionēšanas ierobežojumi ir neatgriezeniski un jau kļuvuši stabili, un nav prognozējams, ka dzīves laikā viņu veselības stāvoklis būtiski mainīsies. Taču, ja bērna veselības stāvoklis 18 gadu vecumā neatbilst noteikumu 7.pielikumā uzskaitītajiem anatomiskajiem defektiem vai veselības traucējumiem, invaliditāte tiek noteikta uz pieciem gadiem, un tikai nākamajā ekspertīzes laikā invaliditāte tiek noteikta uz mūžu. Tāpat persona jebkurā dzīves posmā, t.i., 30 gadu, 50 gadu vai jau ļoti cienījamā vecumā, var saskarties ar saslimšanu vai traumu, kas personai var radīt neatgriezeniskus funkcionēšanas ierobežojumus, kas saglabāsies uz visu atlikušo dzīvi. No visām personām, kurām 2018.gadā pirmreizēji tika noteikta invaliditāte uz piecu gadu termiņu, 1623 personas jeb 86,75 % ir vecumā virs 65 gadiem, tāpat 281 personai jeb 53,42% pēc 65 gadu vecuma sasniegšanas invaliditāte ir noteikta uz mūžu.Tas skaidrojams ar to, ka gados vecāki cilvēki kļūst uzņēmīgāki pret slimībām, pieaug dažādu hronisko slimību varbūtība, kā arī ir lielāks risks iegūt traumas, jo notiek gan bioloģiskā, gan psiholoģiskā novecošanās, kad personai grūti ir pielāgoties jauniem apstākļiem. Novecošanas un slimību kā rezultātā cilvēka organismā notiekošās izmaiņas ir neatgriezeniskas. Taču arī šajos gadījumos, lai arī personai ir iestājušies stabili un neatgriezeniski funkcionēšanas ierobežojumi, ja tie nav saistīti ar 7.pielikumā uzskaitītajiem anatomiskajiem defektiem vai veselības traucējumiem, invaliditāte personai pirmreizēji tiks noteikta uz pieciem gadiem, un tikai nākamajā ekspertīzes laikā invaliditāte tiks noteikta uz mūžu. Tāpat pastāv iespēja, ka kādai no personām, kurām invaliditāte noteikta uz termiņu seši mēneši, vienu gadu vai diviem gadiem, kas ir apmēram 30,0 % no kopējā personu ar invaliditāti skaita, noteiktajā invaliditātes termiņā rodas stabili un neatgriezeniski funkcionēšanas ierobežojumi, kas būtu par pamatu invaliditātei visa mūža garumā. Taču saskaņā ar šobrīd spēkā esošo regulējumu minētajai personai invaliditāti uz mūžu varēs noteikt tikai pēc divām atkārtoti veiktām invaliditātes ekspertīzēm, t.i., vienu reizi uz pieciem gadiem un otrajā reizē uz mūžu.Projekta 4.punkts paredz noteikumu 20.2.2.2. apakšpunktu izteikt jaunā redakcijā, lai noteiktu, ka bez atkārtota invaliditātes ekspertīzes termiņa invaliditāti varēs noteikt personai, kurai ir stabili un neatgriezeniski funkcionēšanas ierobežojumi, kuru dēļ invaliditāte ir bijusi nepārtraukti noteikta ne mazāk kā piecus gadus, vai arī, ja Komisijai ir pamats uzskatīt, ka invaliditāte varētu tikt noteikta nepārtraukti vairāk kā uz pieciem gadiem.Tādejādi projekts risinās problēmu, ka personai ir iestājušies slimības vai traumas radīti stabili un neatgriezeniski funkcionēšanas ierobežojumi, kas būtu par pamatu invaliditātei visa mūža garumā, bet kas nav saistīti ar 7.pielikumā uzskaitītajiem anatomiskajiem defektiem un/vai veselības traucējumiem, bet šobrīd nav iespējams noteikt invaliditāti bez atkātota ekspertīzes termiņa jeb uz mūžu. Ja komisija, veicot pirmreizēju vai atkārtotu invaliditātes ekspertīzi, pēc iesniegtajos dokumentos esošās informācijas varēs pamatoti secināt, ka minētie funkcionēšanas ierobežojumi personai saglabāsies visas dzīves laika, Komisija būs tiesīga noteikt personai invaliditāti bez atkārtota invaliditātes ekspertīzes termiņa jeb uz mūžu. Tas savukārt dos iespēju personām saņemt sociālās garantijas visa mūža garumā bez atkārtotas dokumentu kārtošanas un iesniegšanas Komisijā.Vienlaikus minētais projekts neizslēdz iespēju, lai arī personai būs noteikta invaliditāte uz mūžu, mainoties funkcionēšanas ierobežojumu smaguma pakāpei, iesniegt pieprasījumu veikt atkārtotu ekspertīzi.Saskaņā ar noteikumu 2.punktu un 3.punktu, lai veiktu prognozējamas invaliditātes ekspertīzi, invaliditātes vai darbspēju ekspertīzi, persona Komisijā iesniedz nepieciešamos dokumentus, tai skaitā darbnespējas lapu B, ja tāda ir izsniegta.Projekta 1. un 2.punkts paredz svītrot noteikumu 2.3.apakšpunktu un 3.4.apakšpunktu, kas uzliek par pienākumu personai kopā ar iesniegumu invaliditātes ekspertīzei un invaliditātes un darbspēju ekspertīzei iesniegt darba nespējas lapu B. Atbilstoši Ministru kabineta 2001.gada 3.aprīļa noteikumiem Nr.152 „Darbnespējas lapu izsniegšanas kārtība” no 2018. gada 1.janvāra darbnespējas lapa tiek sagatavota un reģistrēta Vienotajā veselības nozares elektroniskajā informācijas sistēmā (turpmāk - E-veselības sistēma). Tas nozīmē, ka no 2018.gada 1.janvāra darbnespējas lapas tiek atvērtas, pagarinātas un noslēgtas elektroniski un papīra formā personai vairs tika izsniegtas.Pacientu tiesību likuma 5.2 punkts paredz, ka E-veselības sistēma uzkrāto informāciju par pacientu normatīvajos aktos par E-veselības sistēma apstrādājamiem datiem noteiktajā kārtībā un apjomā prognozējamas invaliditātes un invaliditātes ekspertīzei un darbspēju zaudējuma noteikšanai apstrādā Komisija.Šobrīd ir sagatavots līgums par E-veselības sistēma izmantošanu starp Komisiju un Nacionālo veselības dienestu. Saskaņā ar līgumu komisijai tiks nodrošināta piekļuve E-veselības sistēmai, kā arī būs tiesības veikt personu datu apstrādi. Līdz ar to Komisijas ārsti prognozējamas invaliditātes un invaliditātes ekspertīzei par personai izsniegto darbnespējas lapu B varēs pārliecināties E-veselības sistēmā.Saskaņā ar noteikumu 7.punktu, ja, nosakot medicīniskās indikācijas īpašai kopšanai personai no 18 gadu vecuma, ir nepieciešams ikdienā veicamo darbību un vides novērtējums (turpmāk – novērtējums), pēc Komisijas pieprasījuma to veic pašvaldības sociālā dienesta (turpmāk - dienests) sociālais darbinieks vai pašvaldības sociālā dienesta ergoterapeits. Tas nozīmē, ka, ja no personas iesniegtajiem dokumentiem nav izsecināms vai persona atbilst kritērijiem atzinuma par īpašas kopšanas nepieciešamību izsniegšanai, Komisija nosūta dienestam pieprasījumu veikt novērtējumu saskaņā ar noteikumu 8.pielikuma 2.punktu. Administratīvā procesa likuma 64.panta pirmā daļa nosaka, ka, ja administratīvā lieta ierosināta uz iesnieguma pamata, iestāde pieņem lēmumu par administratīvā akta izdošanu viena mēneša laikā no iesnieguma saņemšanas dienas, ja likumā nav noteikts cits termiņš vai citā normatīvajā aktā — īsāks termiņš administratīvā akta izdošanai. Savukārt, ja objektīvu iemeslu dēļ šā panta pirmajā daļā noteikto termiņu nav iespējams ievērot, iestāde to var pagarināt uz laiku, ne ilgāku par četriem mēnešiem no iesnieguma saņemšanas dienas, par to paziņojot iesniedzējam. Tas nozīmē, ka Komisijai lēmums par invaliditātes noteikšanu vai nenoteikšanu vispārējā gadījumā ir jāpieņem mēneša laikā, bet, ja objektīvu iemeslu dēļ mēneša termiņu tai nav iespējams ievērot, Komisija var atlikt lēmuma pieņemšanu uz laiku, ne ilgāku par četriem mēnešiem. Personas ar invaliditāti interesēs ir, lai lēmums par atzinuma par īpašas kopšanas nepieciešamību izsniegšanu būtu pieņemts pēc iespējas ātrāk, jo no tā ir atkarīgas personas tiesības saņemt īpašas kopšanas pabalstu, kas būtiski atvieglo personas, kurai ir ļoti smagi funkcionēšanas ierobežojumi, ikdienu un aprūpes vajadzību nodrošināšanu.Šobrīd normatīvajos aktos nav atrunāts, cik ilgā laikā Komisijai, ja tas nepieciešams, ir jānosūta pieprasījums dienestam. Līdz ar to pastāv iespēja, ka Komisija var savlaicīgi nenosūtīt pieprasījumu dienestam veikt novērtējumu, kas būtiski var ietekmēt lēmuma par atzinuma par īpašas kopšanas nepieciešamību izsniegšanas pieņemšanas termiņu.Lai veicinātu ātrāku lēmuma pieņemšanu, projekta 3.punkts paredz papildināt noteikumu 7.punktu ar pienākumu Komisijai, ja, nosakot medicīniskās indikācijas īpašai kopšanai, ir nepieciešams veikt novērtējumu, pieprasījumu dienestam jānosūta desmit dienu laikā no iesnieguma un invaliditātes ekspertīzes veikšanai nepieciešamo dokumentu saņemšanas dienas. |
| 3. | Projekta izstrādē iesaistītās institūcijas un publiskas personas kapitālsabiedrības | Komisija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta izmaiņas ietekmēs personas, kurām saslimšanas vai traumas dēļ ir radušies stabili un neatgriezeniski funkcionēšanas ierobežojumi, un invaliditāte pēc 18 gadu vecuma sasniegšanas tiks noteikta pirmreizēji, kā arī personas ar invaliditāti, kurām noteikta invaliditāte uz noteiktu termiņu un ir iestājušies stabili un neatgriezeniski funkcionēšanas ierobežojumi, kas nav minēti noteikumos.Saskaņā ar LabIS datiem uz 2018.gada decembri invaliditāte bija noteikta 191 815 personām, no tām - 183 610 pilngadīgām personām.

|  |  |
| --- | --- |
|  | **Kopā** |
|
| **Personas ar invaliditāti**  | **191 815** |
| no tām: |  |
| bērni | 8 262 |
| pilngadīgie  | 183 610 |
| tajā skaitā\*: |  |
| 1. grupa | 26 808 |
| 2. grupa | 86 771 |
| 3. grupa | 72 829 |

Datu avots: LabIS\* vienai personai var būt noteiktas vairākas invaliditātes grupas ar dažādiem cēloņiem.Atbilstoši Labis datiem uz 2018.gada decembri invaliditātes termiņš uz sešiem mēnešiem ir noteikts 0,53% personām ar invaliditāti, termiņš uz vienu gadu ir noteikts 7,42% personām ar invaliditāti, diviem gadiem ir noteikts 21,93% personām ar invaliditāti, termiņš uz pieciem gadiem – 19,72% personām ar invaliditāti, bet bez atkārtota termiņa jeb uz mūžu 50,40% personām ar invaliditāti.2018.gadā pirmreizēji invaliditāte noteikta 16 949 personām, 2017.gadā 16 975 personām, 2016.gadā 17 883 personām.

|  |  |  |
| --- | --- | --- |
| Gads | Personu ar pirmreizēji noteiktu invaliditāti skaits | Personām ar pirmreizēju invaliditāti noteiktais invaliditātes termiņš |
| 6 mēneši | 1 gads | 2 gadi | 5 gadi | uz mūžu |
| **2018** | **16 949** |  **738** | **6 814** | **7 020** | **1 871** | **526** |
| **2017** | **16 975** | **639** | **6 391** | **7 071** | **2 412** | **469** |
| **2016** | **17 883** | **663** | **7 617** | **6 722** | **2 354** | **547** |

Datu avots: LabIS.  |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz ieviest jaunas administratīvās procedūras, tomēr saistībā ar personu ar stabiliem un neatgriezeniskiem funkcionēšanas ierobežojumiem, kuri nav minēti noteikumu 7.pielikumā, ekspertīzēm šīs procedūras būs jāveic retāk, tādējādi samazinot administratīvo slogu.Projektā ietvertajam tiesiskajam regulējumam varētu būt pozitīva ietekme uz tautsaimniecību, jo paredzams, ka samazināsies administratīvais slogs gan projekta mērķa grupai, gan Komisijai attiecībā uz veicamo ekspertīžu skaitu pilngadīgām personām. Gadījumos, kad personai tiks konstatēti stabili un neatgriezeniski funkcionēšanas ierobežojumi un attiecīgi noteikta invaliditāte uz mūžu, personai būs iespēja saņemt sociālās garantijas bez atkārtotas dokumentu kārtošanas un iesniegšanas Komisijā, kā rezultātā varētu samazināties veicamo atkārtoto ekspertīžu skaits personām ar invaliditāti. Taču jāņem vērā, ka jau šobrīd 50,40 % pilngadīgām personām invaliditāte ir noteikta uz mūžu, savukārt 19,72 % invaliditāte noteikta ar termiņu uz pieciem gadiem, kas jau šobrīd minētajām personām dod tiesības pie atkārtotas invaliditātes noteikšanas, ja personai ir iestājušies stabili un neatgriezeniski funkcionēšanas ierobežojumi, noteikt invaliditāti uz mūžu. Savukārt, cik daudz personām, kurām šobrīd invaliditāte ir noteikta ar termiņu līdz diviem gadiem (≈ 30% no personu ar invaliditāti skaita) ir iestājušies stabili un neatgriezeniski funkcionēšanas ierobežojumi, kas ļautu Komisijai uzskatīt, ka invaliditāte varētu tikt noteikta nepārtraukti vairāk kā uz pieciem gadiem, nav iespējams noteikt.Tāpat nav iespējams noteikt, cik daudz no personām, kurām, veicot pirmreizēju invaliditātes ekspertīzi, varēs noteikt invaliditātes termiņu nevis uz pieciem gadiem, bet uz mūžu, jo Komisijai būs pamats uzskatīt, ka personas veselības stāvoklis būs nemainīgs.Tāpat jāņem vērā, ka ik gadu saistībā ar sabiedrības novecošanos, informētību un citu faktoru dēļ kopējais ekspertīžu skaits pieaug. Saskaņā ar Invaliditāte informācijas sistēmas datiem kopumā pirmreizējās ekspertīzes veiktas: 2014. gadā – 60 625 personām, 2015. gadā – 61 520 personām, 2016. gadā – 66 441 personām, 2017. gadā – 74 031 personām un 2018.gadā – 69 601 personām. Tāpat pieaug ar invaliditāti saistīto lēmumu skaits (atzinumi) 2016.gadā – 39 798 atzinumi, 2017.gadā – 41 081 atzinumi, 2018.gadā – 44 628 atzinumi. Tai skaitā, ņemot vērā to, ka, mainoties funkcionēšanas ierobežojumu smaguma pakāpei, kā arī to, ka atbilstoši funkcionēšanas ierobežojumu pakāpei vai veidam var tikt izsniegti atzinumi noteikta pabalsta vai pakalpojuma saņemšanai (skat. anotācijas I sadaļas 1.punktu), pastāv iespēja, ka persona, lai arī viņai ir noteikta invaliditāte uz mūžu, var lūgt veikt atkārtotu invaliditātes ekspertīzi, lai noteiktu smagāku invaliditātes grupu un/vai saņemtu kādu no Komisijas atzinumiem. Līdz ar to praktiski kopējo veicamo ekspertīžu skaits varētu nesamazināties un attiecīgi projekts ietekmi uz valsts budžetu un pašvaldības budžetiem neatstās. |
| 3. | Administratīvo izmaksu monetārs novērtējums | Administratīvās izmaksas nav iespējams aprēķināt, jo nav zināms personu ar stabiliem un neatgriezeniskiem funkcionēšanas ierobežojumiem skaits, kuri neatbilst noteikumu 7.pielikumā minētajiem kritērijiem, bet kuru funkcionēšanas ierobežojumi ir tādi, kas ļautu Komisijai uzskatīt, ka invaliditāte personai varētu tikt noteikta nepārtraukti vairāk kā uz pieciem gadiem, t.i., uz mūžu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta pieņemšanas informācija par izmaiņām invaliditātes noteikšanas termiņos tiks sniegta personas ar invaliditāti pārstāvošajām organizācijām un publicēta Labklājības ministrijas un Komisijas mājaslapās.  |
| 2. | Sabiedrības līdzdalība projekta izstrādē | Labklājības ministrijas mājaslapā (http://www.lm.gov.lv/lv/aktuali/lm-dokumentu-projekti) tika ievietots paziņojums par projekta būtību un iedzīvotāji bija aicināti izteikt viedokli elektroniski vai pa pastu. Papildus Labklājības ministrija e-pasta veidā 2019.gada 16.septembrī nosūtīja informāciju personas ar invaliditāti pārstāvošajām organizācijām par Labklājības ministrijas mājaslapā ievietoto projektu. |
| 3. | Sabiedrības līdzdalības rezultāti | Sabiedrības pārstāvju viedokļi par projektu noteiktajā termiņā - līdz 2019.gada 27.septembrim, kā arī līdz projekta uzsaukšanai Valsts sekretāru sanāksmē - netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Komisija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz pārvaldes funkcijām un institucionālo struktūru, jaunu institūciju izveide, esošu institūciju likvidācija vai reorganizācija nav nepieciešama.Komisijas funkcijas netiek mainītas, nākotnē paredzams neliels atkārtoto ekspertīžu skaita samazinājums, kas ļaus kārtējo komisijas cilvēkresursu ietvaros veltīt vairāk laika citu tekošo iesniegumu izskatīšanai, kuru skaits pēdējo gadu laikā ir palielinājies. |
| 3. | Cita informācija | Nav |

Labklājības ministre R.Petraviča

Grabe 67021594

Daina.Grabe@lm.gov.lv